Põhja-Eesti Regionaalhaigla (PERH) verekeskus tunnustas täna keskpäeval Tallinna Mustpeade majas tänuüritusega pealinna ja Harjumaa doonoreid.
Doonoreid tulid austamisüritusele tervitama sotsiaalkaitseminister Kaia Iva, PERH-i juhatuse esimees Agris Peedu, haigla ülemarst Andrus Remmelgas ja verekeskuse juhataja Riin Kullaste, muusikalise tervituse teeb Marek Sadam ja Sadamasild.
Verekeskus andis parimale doonorlust toetavale omavalitsusele üle ka Suure Doonorikruusi, mille seekord pälvis Hiiumaa vald.
Möödunud aastal oli Eestis kokku 31 734 doonorit, kes loovutasid verd 55 057 korral. Tänu doonorite vereloovutustele kanti mullu Eestis verekomponente üle 14 495 patsiendile, neist pooled ehk 7 611 said ravi Eesti kahes suurhaiglas PERH-is ja Tartu Ülikooli kliinikumis.